মঙ্গলবারই ভুবনেশ্বরে গিয়ে দলের গ্রেফতার হওয়া সাংসদ সুদীপ বন্দ্যোপাধ্যায়ের সঙ্গে মমতা বন্দ্যোপাধ্যায়ের দেখা করার কথা। কিন্তু তার আগেই নারদা মামলায় সিবিআই তৃণমূলের একাধিক নেতা-মন্ত্রীর বিরুদ্ধে এফআইআর দায়ের করেছে। সেই সূত্রেই মমতা বন্দ্যোপাধ্যায়ের সরকারের প্রবল সমালোচনা শুরু করেছে বিরোধীরা। সেই তালিকায় নতুন সংযোজন প্রদেশ কংগ্রেস সভাপতি অধীর চৌধুরী।
এ দিন দুর্গাপুরে একটি সভায় বক্তব্য রাখতে গিয়ে অধীরবাবু বলেন, ‘নারদাতে ১৪ জন অভিযুক্ত। এবার ভুবনেশ্বর জেল থেকে টিএমসি সরকার পরিচালিত হবে। দিদির এই রেকর্ড গিনেস বুকে জায়গা পাবে।’ 
রোজভ্যালি কাণ্ডে সুদীপ বন্দ্যোপাধ্যায়ের মতো আর এক তৃণমূল সাংসদ তাপস পালও গ্রেফতার হওয়ার পরে ভুবনেশ্বরের হাসপাতালে চিকিৎসাধীন রয়েছেন। কিন্তু সুদীপবাবুর সঙ্গে দেখা করলেও মমতা তাপস পালের সঙ্গে দেখা করবেন বলে তৃণমূল কংগ্রেসের পক্ষ থেকে জানানো হয়নি। এই বিষয়টি নিয়েও ব্যঙ্গ করেন অধীরবাবু।
আরও পড়ুন
নারদ ধাক্কার পরে সুদীপকে দেখতে গিয়ে যে ৪টি বিপদ ডেকে আনছেন মমতা
যে সাতটি পুরসভায় নির্বাচন হতে চলেছে, সেই পুরসভাগুলিতে স্থানীয় স্তরে বাম এবং কংগ্রেস নেতারা যে আসন সমঝোতা তৈরি করবেন, তাতেই প্রদেশ কংগ্রেসের পক্ষ থেকে সিলমোহর দেওয়া হবে বলেই স্পষ্ট জানিয়ে দিয়েছেন অধীর চৌধুরী।
দেখুন ভিডিও ১